
BORL! Népek Tudása Központ - egy szlovén vár rendhagyó rehabilitációja 

Európa épített örökségének történeti, eszmei értéke vitathatatlan. A lassan elöregedő épületállomány ugyanakkor komoly feladatot ró a ma építészeire. Védelme, rehabilitációja a legkomplexebb és legfontosabb mérnöki feladatok közé tartozik. A fenntarthatóság, energiatudatosság kérdései a műemlékek esetében a mai napig csak komoly kompromisszumok árán oldhatók meg.
Jelen kutatás célja, hogy egy esettanulmányon keresztül új választ találjon a műemlékek rehabilitációjának kérdéseire, mentesítve a régi szerkezeteket azoktól a beavatkozásoktól, amelyek az épület eredeti, egyedi, megismételhetetlen látványát hátrányosan érintik, esetenként az épület teljes eljövendő fennállására nézve visszavonhatatlanul.
Dolgozatom feltárja a szlovéniai Borl várának múltját, értékeit. Tartalmazza a szerkezetek diagnosztikai jellegű vizsgálatát, meghatározza a fő beavatkozási pontokat és egy hasznosítási lehetőséget. Bepillantást enged a tervezői munka folyamatába az első helyszíni bejárástól a koncepcióterv elkészültéig.



